ไทยพาณิชย์สู้ดันแม่ทัพใหม่ปั้นเบี้ยโต30%
ไทยพาณิชย์ฯ เปิดตัว &#8220;กิตติ รังษีสิงห์พิพัฒน์&#8221; แม่ทัพฝ่ายขายคนใหม่คงเป้าเบี้ยผ่านตัวแทนโต 30%
19 ส.ค. 2554

ไทยพาณิชย์ฯ เปิดตัว “กิตติ รังษีสิงห์พิพัฒน์” แม่ทัพฝ่ายขายคนใหม่คงเป้าเบี้ยผ่านตัวแทนโต 30%
นายพันธ์พร ทัพพะรังสี รักษาการกรรมการผู้จัดการใหญ่ บริษัทไทยพาณิชย์ประกันชีวิต เปิดเผยว่า วันพุธที่ผ่านมาบริษัทได้แนะนำ นายกิตติ รังษีสิงห์พิพัฒน์ รองกรรมการผู้จัดการใหญ่คนใหม่ ดูแลสายงานตัวแทนประกันชีวิตแทนคนเก่าที่ลาออกไป ต่อผู้บริหารตัวแทนทั่วประเทศ 700 คน และยังคงเป้าหมายยอดขายผ่านตัวแทนเท่าเดิมคือเพิ่มขึ้น 30%
ทั้งนี้ 6 เดือนแรก แม้จะมีการเปลี่ยนแปลงผู้บริหารระดับสูง แต่ธุรกิจยังคงเติบโตได้อย่างต่อเนื่อง โดยมีเบี้ยปีแรก 5,779 ล้านบาท เพิ่มขึ้น 26% เบี้ยต่ออายุ 9,654 ล้านบาท เพิ่มขึ้น 19% เบี้ยรับรวม 1.45 หมื่นล้านบาท เพิ่มขึ้น 19% เนื่องมาจากการขายผ่านธนาคาร 4,521 ล้านบาท เพิ่มขึ้น 17% ส่วนสายงานตัวแทน 638 ล้านบาท เพิ่มขึ้น 37%
นายพันธ์พร กล่าวว่า บริษัทไม่มีนโยบายที่จะออกกรมธรรม์ชำระเบี้ยครั้งเดียวหรือซิงเกิลพรีเมียมในช่วงอัตราดอกเบี้ยเงินฝากอยู่ในช่วงขาขึ้น เพราะต้องการให้ธุรกิจเติบโตอย่างสม่ำเสมอ ไม่เพิ่มหรือลดลงมากเกินไป
“เบี้ยซิงเกิลเข้ามาทีเยอะ ทำให้อัตราการเติบโตพุ่งเลย และถ้าปีต่อไปไม่ขายซิงเกิล อัตราการโตก็จะลดลงมาก เราไม่อยากเห็นอย่างนั้น” นายพันธ์พร กล่าว